Almanachas
Almanachas (arab. al-manach = kalendorius, lot. almanachus – „pranašysčių rinkinys“) – periodiškai pasirodantis žinynas. Iš pradžių tai buvo kalendorius, kuriame pateikiama įvairių sričių žinių, vėliau – tam tikro pobūdžio literatūros kūrinių rinkinys. Almanachas apsiriboja tam tikra tematika. Dar kitaip vadinamas metraštis. Daugumoje valstybių tam tikrų autorių kūrinių įtraukimas į almanachus laikomas prestižo reikalu. Lietuvių kultūroje kalendoriaus-žinyno tipo almanachu galima laikyti Lauryno Ivinskio leistą kūrinį Metskaitliai, kuriame šalia ūkinių patarimų buvo publikuojami grožinės literatūros tekstai, tautosaka. Pirmieji grynai literatūriniai almanachai: „Gabija“ (1907), „Švyturys“ (1911–1912), „Pirmasis baras“ (1915) Vėliau buvo leidžiami literatūriniai almanachai: „Varpai“, „Poezijos pavasaris“, jaunųjų kūrybos almanachas „Veidai“, regioninis almanachas „Baltija“.